הוועדה המיוחדת לענייני התמכרויות, סמים ואתגרי הצעירים בישראל, כנסת 24, פרוטוקול מספר 33, 2022-03-07 10:10

רם שפע: בוקר טוב לכולם, אנחנו עושים עכשיו דיון לא שגרתי ולא מן המניין, דיון שהיה לי, לצוות שלי ולצוות הוועדה מאוד חשוב, וגם עבדו עליו הרבה, שתכליתו לחזק את הרעיון שהכנסת היא גורם מפקח.

רם שפע: ובהרבה מאוד ועדות פשוט עושים המון המון דיונים, וזה אחלה וחשוב, אבל אחר כך אף אחד לא יודע מה קורה עם הדברים.

רם שפע: נכתבים סיכומי דיון, ופרוטוקולים, אבל הם נעלמים לתהום הסיכומים במייל.

רם שפע: ולכן מה שעשינו פה בשבועות האחרונים, ושוב, זה בעיקר אביגיל מהצוות שלי ביחד עם כל צוות הוועדה הנפלא, זה לפנות לכל הגורמים במשרדי הממשלה והארגונים, עם הסיכומים והפרוטוקולים של הדיונים שלנו, כדי לוודא שאתם אכן במעקב אחרי מה שמסוכם פה, ואחרי הדברים שאתם בעצמכם אומרים ומתחייבים.

רם שפע: זאת מהות הדיון, זה מה שאנחנו הולכים לעשות היום.

רם שפע: אנחנו ננהל את זה ככה שאנחנו נעבוד לפי נושאים.

רם שפע: אנחנו ניקח נושא מסויים שאנחנו התחלנו לטפל בו, נוודא איפה אנחנו עובדים, אני אעבור בין המשרדים, ואז נעבור לנושא אחר.

רם שפע: אני אומר מראש, נאלצנו לבחור חלק מהנושאים, כי יש יותר מידיי כאלו שנגענו בהם ועדיין לא הגיעו לחוף מבטחים.

רם שפע: זה בסדר, אלה נושאים מורכבים שלוקח הרבה זמן לטפל בהם.

רם שפע: אבל בחרנו את העיקריים.

רם שפע: ומכיוון שגם חברת הכנסת בזק אמרה שהיא יוצאת, ואולי גם אלון טל, אז אם תרצו התייחסות כללית, ואז נפנה למשרדים.

רם שפע: מבחינת הנתונים שתדעו, גם בשבילי זה סיכם לי את זה, פעם ראשונה שהסתכלתי על זה, אז בעצם במושב האחרון עשינו פה בוועדה סך הכל שלושים ושלושה דיונים.

רם שפע: אחד עשר מהם היו סביב סוגיות של סמים, לא כולל קנביס.

רם שפע: ארבעה עשר היו כל עולם ההתמכרויות, על כל הרצף והמנעד.

רם שפע: שבעה דיונים על קנביס, שארבעה מהם היו על ייצוא, והשאר סביב הסדרת שיווק קנביס והלגליזציה.

רם שפע: שני דיונים על אלימות מינית, שישה דיונים על אתגרי הצעירים, ששניים מתוכם היו בנושא משבר האקלים.

רם שפע: ושישה דיונים על בני נוער וכל מה שקשור להתמכרויות וסמים.

רם שפע: אני אגיד שעשינו פה הפרדות, חלק מהדיונים משיקים להרבה נושאים, הרעיון היה שכולנו נהיה על אותו דף של מה הדברים העיקריים שהוועדה הזאת עשתה.

אלון טל: זה לא נושא מרכזי, אבל נראה לי שלא ציינת את הדיון שאני כל כך חשבתי שהיה חשוב,

רם שפע: לא, הוא פה, אנחנו הכנסנו בסך הכל, נגיד יש פה על נושא הסמים אז יש פה אחד עשר דיונים, זה אחד מהם.

רם שפע: לא פרטתי את כל אחת מהסוגיות.

רם שפע: אחד הדיונים המעניינים שהיו פה, נראה לי את זה כולם מבינים.

רם שפע: חברת הכנסת בזק, בבקשה.

ענבר בזק: אני רוצה להגיד קודם כל שאני מאוד נהנית מהחברות בוועדה, גם אם אני לא מצליחה להגיע לכל הדיונים אני משתדלת לסיורים.

ענבר בזק: ולדיונים למדתי המון.

ענבר בזק: אני אשמח לעוד סיורים.

ענבר בזק: האמת היא שחוץ מהסיור שעשינו של הוועדה הלכתי גם באופן פרטי לאיזו חווה לגמילה מהתמכרויות בעילבון, ויש לי עוד אחת בחיפה בעוד שבועיים.

ענבר בזק: אני אעדכן אותך מתי אני הולכת.

ענבר בזק: וככל שאני הולכת לשטח ורואה את המקומות האלה, מתחדדת לי גם התחושה כמה חשוב לעסוק במניעה.

ענבר בזק: כי כשמגיעים כבר למצב של הגמילה זה כבר מאוד קשה, המדינה משקיעה בזה משאבים מאוד מאוד גדולים.

ענבר בזק: אחד הדברים שהכי הרשימו אותי זה לראות באיזו רמה גבוהה ובאיזו תחזוקה גבוהה המקומות האלה, שמי שלא נמצא וחושב על מקום לגמילה מדמיין משהו כמו בסרטים האמריקאים.

ענבר בזק: אז ממש לא.

ענבר בזק: באיזה שהוא שלב כשהיינו שם במלכישוע, אמרתי מתאים לי להביא לפה את הילדים שלי.

ענבר בזק: המקום היה כל כך מטופח ונעים, ועם אווירה טובה.

ענבר בזק: אבל אין ספק שהמדינה משקיעה המון המון משאבים בגמילה, ולתחושתי לא משקיעים מספיק במניעה.

ענבר בזק: אחד הדברים שלמדתי פה בוועדה, ומדיונים אחרי זה שעשינו גם בוועדות כספים וכלכלה, על נושא פרסום של מוצרי עישון, זה שיש חקיקה בסך הכל טובה, אבל אין מספיק פיקוח, ואין אכיפה.

ענבר בזק: והייתי שמחה במושב הבא שנחשוב איך אנחנו מגבירים את הפיקוח והאכיפה.

ענבר בזק: כי אם ניקח את החוקים הקיימים, ורק וודא שהם מתבצעים בשטח, נהיה במצב הרבה יותר טוב.

ענבר בזק: הבעיה הגדולה שאני מזהה זה בפיקוח ואכיפה.

ענבר בזק: עדיף להקצות את המשאבים לפיקוח ואכיפה, ולא אחר כך לגמילה.

ענבר בזק: כי שם אנחנו כבר באחוזי הצלחה יותר נמוכים.

ענבר בזק: אז שוב תודה גם למנהלת הוועדה החרוצה, וגם ליו"ר הוועדה על ועדה מאוד מאוד משמעותית, שלמדתי בה המון.

רם שפע: תודה רבה.

רם שפע: לא בדקנו את הנוכחות של חברי הכנסת, אבל אני חושב שאת ללא ספק מנצחת, ואחריך אלו טל.

רם שפע: זאת לא תחרות, אבל במובן הזה ששניכם נכחתם פה הרבה.

רם שפע: וזה כיף גדול.

רם שפע: אני לא התייחסתי כמעט למהות עד עכשיו, ולתוכן.

רם שפע: אנחנו נעשה את זה דרך הצלילה לסוגיות.

רם שפע: הנושא הראשון שאני רוצה שנצלול אליו, מכיוון שבאחת עשרה וחצי יש לנו פה דיון אחר, אז אנחנו צריכים להצליח להיות יעילים, זה הנושא של התמכרויות בני נוער למשככי כאבים, דיון שעשינו לקראת סוף ינואר.

רם שפע: בחלק מהנושאים אני אקריא את הנתונים.

רם שפע: לא קיבלנו חלק מהתשובות, למשל ממשרד הבריאות.

רם שפע: עדכון בדבר גיבוש מתווה להתמודדות עם תופעות השימוש לרעה בתרופות מרשם, ובפרט משככי כאבים, אופיאודים, בקרב בני נוער.

רם שפע: עדכון בדבר כתיבת נוהל עבור רופאים שרושמים תרופות אופיאטדיות.

רם שפע: כפי שעלה בדיון בוועדה, פה כבר בעצם מזמן, עוד לפני שאנחנו היינו פה.

רם שפע: והאם משרד הבריאות גיבש מתווה מדיניות להתמודדות עם תופעת השימוש לרעה בתרופות מרשם, ובפרט בקרב בני נוער.

רם שפע: אני עוצר רגע פה, ואגיד משהו שלא אמרתי בהתחלה.

רם שפע: אין לי כוונה עכשיו, זאת לא נזיפה.

רם שפע: חשוב לי להגיד.

רם שפע: אני יודע שחלק מהדברים שלא עניתם פה זה כי הם לוקחים זמן, או אין לכם תשובות.

רם שפע: המטרה היא לפקח ולוודא שאנחנו עוקבים אחרי הדברים.

רם שפע: אז אנא קחו בהבנה, ולא באופן אישי, את זה שאני שואל אתכם האם עניתם או למה לא עניתם לוועדה על חלק מהדברים.

רם שפע: יש פה עוד כמה סוגיות, אבל אולי אתן לפאולה נציגת משרד הבריאות להתייחס לדברים הראשונים שהצגתי.

רם שפע: בבקשה.

פאולה רושקה: קודם כל שלום לכולם, אני לא יודעת אם פה יש את ראש הוועדה שמונתה בזמנו על ידי המנכ"ל, להתמודדות עם תרופות מרשם אופאידיות.

פאולה רושקה: הוועדה סיימה את העבודה שלה, היא צריכה לפרסם עכשיו את ההמלצות.

פאולה רושקה: שזה המלצות רחבות מאוד, בכל מיני תחומים, הן בהעלאת מודעות של הרופאים, והן בפיקוח יותר הדוק על מרשמים, הכשרות רופאים, העלאת מודעות של המטופלים, ועוד ועוד.

פאולה רושקה: אני לא רוצה להקדים משהו שאמור להתפרסם ממש בקרוב.

פאולה רושקה: גם הנושא של איסוף נתונים מהקופות כן נסגר, ואנחנו אמורים לקבל את הנתונים שוב, בקרוב, ובעצם תהיה לנו תמונה ארצית מה קורה עם התרופות מרשם.

פאולה רושקה: עכשיו אנחנו, ביחד עם הרשות למלחמה בסמים אנחנו מארגנים יום הכשרה לרופאים, כדי שגם הם יקחו חלק מאוד חשוב בנושא של מניעה ומניעת שימוש מזיק בתרופות אלה.

פאולה רושקה: אנחנו פועלים בזה, עדיין בעצם לא פרסמנו את כל התוצאות.

פאולה רושקה: ואנחנו גם מנסים לקדם חזרה של טיפול, שהיה בעבר והופסק בארץ, שזה תחת הרדמה מהירה, עבור אנשים שסובלים מהתמכרות לאופיאטים, ואין להם אפשרות לעבור גמילה רגילה, של כמה שבועות.

פאולה רושקה: אנחנו עושים הרבה בתחום, ועדיין אבל בעצם לא סיכמנו את כל הדברים.

רם שפע: יש משהו שאנחנו צריכים לעשות כדי לעזור למשרד לעשות עוד צעד בנושא הזה?

פאולה רושקה: ברגע שאנחנו נפרסם זה יהיה מאוד חשוב שגם הקופות ישתפו פעולה, וגם אנחנו נפקח על זה.

פאולה רושקה: יכול להיות ששווה שתשלחו תזכורת, לראות בעצם מה קורה תוך זמן קצר.

רם שפע: אין בעיה, זה כמובן גם אחריות שלכם, צריך לא להעביר את האחריות אלינו,

פאולה רושקה: לא, אנחנו עובדים על זה.

רם שפע: אני סומך עליך.

רם שפע: אני סומך פה על בת שבע ועל הצוות שימשיכו לעקוב אחרי הנושא.

רם שפע: גם כל מה שקשור לאגף הפיקוח, דובר פה על זה שתעדכנו את הוועדה בדבר הוצאת הנחייה לקופות החולים, הסברה לרופאים.

פאולה רושקה: נכון.

פאולה רושקה: לגבי פיקוח על קופות חולים אנחנו הוספנו בשאלון בקרה לתרופות שאלות ספציפיות לנושא הזה, לגבי בני נוער.

פאולה רושקה: ובבקרות החדשות הקופות נשאלו לגבי מה הם עושים בנושא הזה.

פאולה רושקה: אנחנו עדכנו את זה, בהחלט.

רם שפע: אנחנו דיברנו על לבחון את האפשרות לסמן את משככי הכאבים במדבקות, שמזהירות מפני השימוש, בעצם מסבירות את הסכנות שיש בתרופות האלה.

רם שפע: ודיברנו אז על איך זה מתנהל ואיך בעצם בעיקר בני נוער עושים שימוש מאוד ציני לרעה במשככי הכאבים לשימושים אחרים.

רם שפע: היו פה הרבה גופים שדיברו על התסכול הגדול בעצם מהניצול של הסיטואציה, ואחד הכלים היה השימוש במדבקות.

רם שפע: האם זה נבחן?

רם שפע: דובר על זה?

רם שפע: או לא קרה עם זה משהו.

פאולה רושקה: זה בדיונים ברוקחות של המשרד.

פאולה רושקה: אני מקווה שבאמת ייצא משהו לפועל.

רם שפע: אז זה בהקשר הספציפי הזה מולכם.

רם שפע: בהקשר של המשרד לבטחון קהילתי, בכל מה שקשור למסד נתונים ארצי של תרופות מרשם, גם על זה דובר.

רם שפע: קיבלנו תשובה שפועלת ועדה בין משרדית, בהובלת משרד הבריאות, שעוסקת בהיערכות בראייה הלאומית לבעיית ההתמכרות לתרופות מרשם.

רם שפע: זה טוב, אני שמח לשמוע.

רם שפע: אבל מה התכנית, מה קורה שם, כמה דיונים היו בוועדה, מתי צפויות מסקנות?

חגי ברוש: אני רציתי רק לשאול את פאולה, כחבר בוועדה לגבי הנושא של המערכת הממוחשבת לפיקוח על תרופות המרשם, האם את יודעת אם זה אמור להופיע בהמלצות?

פאולה רושקה: בדיוק ההמלצות האלה צריכות להיות בדיון מול מנכ"ל, בגלל זה עוד לא פורסמו, ברגע שהמנכ"ל יחליט בנוגע לזה, אנחנו נוכל לפרסם.

פאולה רושקה: זו בהחלט אחת ההמלצות המופיעה ברשימת ההמלצות של הוועדה.

חגי ברוש: אני חושב שמה שהתייחסת אליו זו הסוגייה של מרכז לניטור שעל פי החלטת ממשלה באמת מוקם בחודשים האלה, בתוך הרשות.

רם שפע: עוד לא התייחסתי, אבל אתה צודק שהמרכז ניטור הוא חלק מהדברים.

חגי ברוש: וברגע שהמרכז הזה יפעל עומק הניטור שלו יגיע כמעט לכל משרדי הממשלה, לכל גורם שיש לו יד ורגל של ההתמכרויות.

חגי ברוש: בין היתר גם בקשר עם קופות החולים.

רם שפע: אני מנסה להבין, מה מעכב את ההקמה של המרכז ביניכם?

חגי ברוש: אנחנו כרגע שכרנו שירותים של חברה שאחראית על הצורה הארגונית של כל המערכת הזאת.

חגי ברוש: ברגע שיסיימו את העבודה, להערכתי בחודשים הקרובים אנחנו למעשה נתחיל באופן ישיר לפרסם, וניגש לעבודה.

רם שפע: אז אם כבר שכרתם גוף אז זה נראה שאתם בהתקדמות.

רם שפע: אבל כמו שגם אתה אמרת בצדק, ברגע שיקום המרכז הזה, ברגע שאתם תתקדמו זה באמת יחלחל גם למטה ויעשה בעיניי שינוי מאוד משמעותי.

רם שפע: דיברנו, אני מזכיר לכולם, היה לנו פה לדעתי יותר מדיון אחד על "נייס-גיי" על צורותיו השונות, למרות שאני מזכיר שקראנו לזה "נייס גיי" אבל בעצם אנחנו יודעים שאותן הרעלות קשות מאוד, שגם הובילו למוות, אבל להרבה, כמה עשרות, מעל ארבעים אם אני לא טועה, אנשים שממש הגיעו לבית חולים לטיפול במצבים מאוד קשים.

רם שפע: אז שם זה אומנם ניטור, אבל התייחסנו לזה קצת בהיבטים אחרים.

רם שפע: של להקים מערכת ניטור לזיהוי מוקדם של ההתפרצות, ולהעביר את המידע בזמן אמת בין הגורמים.

רם שפע: דיברנו על היכולת בעצם שלכם להבין מה התופעות, מה קורה, הרבה פעמים אנשים מגיעים לבית חולים.

רם שפע: אני זוכר שאיתי התייחס לזה, אם אני לא טועה.

רם שפע: האם קרה משהו בנושא הזה?

רם שפע: והאם היו עוד מקרים שבמקרה פספסנו של הרעלות, ולא דיברנו עליהם מאז שעשינו פה את הדיון.

רם שפע: איתי, אתה התייחסת לזה?

איתי בסר: ספציפית לגבי הקניבואידים סינטטיים לא התייחסתי.

איתי בסר: אבל מאז אותם מספר מקרים עגומים, לפחות אני לא יודע על מקרים נוספים שהיו.

רם שפע: לכן ציינתי שאנחנו קוראים לזה "נייס-גיי", אבל יודעים שמדובר או במרכיבים מרעל עכברים ובאופן כללי שקיות סינטטיות לחלוטין, שפשוט מופיעות בחנויות.

רם שפע: נעבור אליך, ח"כ אלון טל, בבקשה.

אלון טל: תודה אדוני היושב ראש.

אלון טל: באמת אני מברך על מגוון הנושאים שאתה עוסק בהם.

אלון טל: אני רוצה לומר שיש כתב עת, שאני מניח שכולכם מכירים אותו, THE ECONOMIST.

אלון טל: אני חושב בעשר השנים האחרונות הוא בלט כאולי כתב העת החדשות הכי רציני, הכי מוסמך.

אלון טל: וגם מדובר בכתב עת שהוא מאוד שמרני באופיו.

אלון טל: כלומר זה לא איזה כתב עת עם דעות קיצוניות.

אלון טל: להיפך, מאוד סולידי.

אלון טל: הייתי מגדיר אותו כמרכז-ימין בתפיסתו.

אלון טל: והנה, כמעט שבוע לפני האחרון שלו, התפרסם מאמר מאוד גדול על פטריות, ומאמר מערכת, שהכותרת שלו היא: אורגון – החלוץ לפני המחנה.

אלון טל: וקורא למדינות נוספות לאמץ את המדיניות הזאת לאור הצלחתו.

אלון טל: צריך לזכור, בשנת 2020 אורגון מאמצת מדיניות שרואה בפטריות טיפול מאוד אפקטיבי.

אלון טל: וזה רק הולך ומתחזק, ריבוי המחקרים, באים וממשיכים.

אלון טל: גם כרגע מדינת וושינגטון וקליפורניה מצטרפות, וכבר ב-2023 מצפים שיוקמו מרכזי טיפול מיוחדים באורגון.

אלון טל: אנשים יסעו במיוחד.

אלון טל: כי ההצלחה בפוסט-טראומה, ודכאון ועוד מחלות אחרות, ואפילו הכי מרתק היה במאמר שמדינת טקסס, מדינה מאוד שמרנית, לא אגיד תפיסות חשוכות,

רם שפע: אפשר להגיד את זה, אין בעיה.

אלון טל: גם שם, ריק פרי, המושל הקודם, שינה את דעתו, כאחד שהוא בעצמו יוצא צבא, ורואה את השיפור בקרב חיילים שיצאו מאפגניסטן ומקבלים.

אלון טל: ולכן אני מציע שלקראת המושב הבא נתחיל לחשוב אולי עם פאולה ושותפים אחרים באמת איך אנחנו מתרגמים את התהיות האלה לעשייה.

אלון טל: מכיוון שאם האקונומיסט קורא למדינת ישראל תצטרפו, למה אנחנו צריכים להיות אחרונים.

אלון טל: יש כבר מספיק נתונים להתחיל להתניע את הדבר הזה.

אלון טל: אני מברך על זה.

אלון טל: אשמח לשמוע עדכונים, ואשמח להעביר את המאמר עם המחקרים החדשים לשותפים.

רם שפע: זה מדהים, שגם כשאתה פנית אליי, וגם כשדיברנו על זה פה, עדיין השמרנות מנצחת גם פה.

רם שפע: להרבה אנשים היה מאוד קשה להכיל את זה שעושים דיון ומדברים על פטריות משנות תודעה, ואיך זה יכול להיות, ולמה הכנסת דנה בזה.

רם שפע: אבל גם ראיתי את התגובות אצלי ברשתות, וגם בכתבות, ואני חייב להגיד, דווקא פה, אפילו במשרד הבריאות, אבל גם במשרדים אחרים, היתה פתיחות להבנה שזה כלי אמיתי, טיפולי, שיכול להיטיב עם אנשים.

רם שפע: ואני לא אומר, אנחנו כמובן אנשים אחראים ולא מחר בבוקר נעשה צעדים לא רציניים.

רם שפע: כמו שחבר הכנסת אלון טל אמר, הנה, האקונומיסט מעז לרשום על זה, ולהסביר שיש חלוצים.

רם שפע: אז אם יש למישהו משהו להתייחס לזה, נשמח לשמוע.

איתי בסר: בפגישה דיברנו ארוכות על זה, ובאמת היתה הסכמה.

איתי בסר: אנחנו לא מדברים על העולם ההתמכרותי, למרות שגם ההתמכרות יש לה חלק בעניין.

אלון טל: האקונומיסט מדבר על כך שאין שום עדות לכך שהפטריות גורמות להתמכרות כלשהי.

אלון טל: לא אני.

איתי בסר: כמו שאמרתי, יש אלמנטים שקשורים להתמכרות, לא נרחיב על כך פה.

איתי בסר: אבל חבר הכנסת טל צודק, כמובן שהפונקציה של ההתמכרות היא נמוכה יותר משמעותית.

איתי בסר: אבל חייבים לשים לב טוב, לא לבלבל בשפות.

איתי בסר: וזה הדבר החשוב שרציתי להגיד, ואני אגיד רק אותו.

איתי בסר: אתה דיברת חבר הכנסת טל על טיפול בפוסט-טראומה.

איתי בסר: מדברים היום בעיקר על השימוש ב-MDMA.

איתי בסר: MDMA איננו פטריה.

איתי בסר: לא להתבלבל.

איתי בסר: יש טיפול שהוא מבוסס על פטריות, כמו הסלוצידין, החומר הפעיל הסילוצין, וכן הלאה.

איתי בסר: או חומרים אחרים הלוצינוגנים אחרים, כמו האיוואסקה.

איתי בסר: אבל ה-MDMA זה נפרד, זה בפני עצמו.

איתי בסר: יש בו גם מרכיב הלוצינוגני, אבל לא רק.

איתי בסר: בבקשה פשוט לא לייצר בלבול בשפות.

איתי בסר: השימוש שלנו בעולם הרפואה יהיה נכון בעתיד גם ב-MDMA, וגם בסילוצידין בוודאי ובוודאי, גמו שדיברתי בפגישה הקודמת.

רם שפע: בסדר גמור, מקבלים את הדגש.

פאולה רושקה: אני רוצה גם להגיד שיש בקרוב ישיבה עם המנכ"ל, מנכ"ל משרד הבריאות בנושא פטריות, ייצור, מכירה, מחקר.

פאולה רושקה: ככה שגם אצלנו באמת הנושא נמצא בדיונים.

אלון טל: נשמח בוועדה לקבל עדכון על תוצאות הישיבה.

רם שפע: אנחנו חוזרים לפה בתחילת מאי, ונשאל אתכם את אותן שאלות.

רם שפע: אולי אלה יהיו עוד כמה דברים שנצליח לקדם ביחד.

רם שפע: אלון, יישר כוח על ההתעסקות בנושא.

רם שפע: וגם באמת אמרתי את זה לא בצחוק, יש פתיחות בעיניי מרשימה ולא מובנת מאליה ליכולת של אותם מרכיבים להשפיע לחיוב.

רם שפע: אנחנו עוברים במעבר חד לכל מה שקשור למשברים הנפשיים של הצעירים.

רם שפע: עסקנו בזה הרבה, עוד נעסוק בזה הרבה.

רם שפע: אנחנו בדיון הבא פה עוסקים במצבם של המורים הצעירים במערכת החינוך, ומבחינתי יש קשר ישיר בין כל מה שקורה, בקורונה ובמערכת הנפשית הדי מתרסקת שלנו בשנתיים האחרונות.

רם שפע: ולכן כינסנו פה כמה דיונים, גם על צעירים, גם על בני נוער.

רם שפע: חלקכם עוד לא עניתם לנו.

רם שפע: גם ממשרד החינוך, גם על כל המענים שקשורים למערכת הבלתי-פורמלית, שהיא גם, אני זוכר קרן רוט איטח היקרה התייחסת אז לתכניות שקורות בתוך המערכת הפורמלית, אבל בסוף יש חצי מיליון תלמידים שנמצאים במערכת הלא פורמלית, והם עוברים שם הרבה תהליכים.

רם שפע: אגב תהליכים חיוביים, זו וינטלציה משמעותית, אבל אפשר לתת שם עוד כלים.

רם שפע: דיברנו על נושא שאני זוכר שמאוד הטריד אותי, בכל מה שקשור להליך המיונים לקראת השירות הצבאי, או שירות לאומי.

רם שפע: האם נותנים כלים להתמודדות למי שחושש שהטיפול הנפשי יפגע בו בשירותו הצבאי וביכולתו להתקבל ליחידות מובחרות.

רם שפע: או יחידות בכלל.

רם שפע: מהם המענים הקיימים לבני הנוער להעצמת החוסן הנפשי, ומניעת התיוג והסרת הסטיגמות השליליות למתמודדי נפש.

רם שפע: יש פה עוד כמה שאלות, אבל אני רוצה להתחיל בזה.

רם שפע: ולהבין אם עושים משהו עם הסיפור הזה של השירות הצבאי, והצורך להסביר האם עוברים שירות פסיכולוגי, לא עוברים, מה זה נותן.

רם שפע: אני לא יודע מי מכם, אולי את קרן, או המשרד לבטחון פנים יודע להגיד.

קרן רוט איטח: אני אתייחס לזה בקצרה.

קרן רוט איטח: קודם כל אפשר לומר שכן יש למינהלת היחידה להתמודדות עם מצבי לחץ וחירום, קשר עם קצין בריאות הנפש הראשי של צה"ל.

קרן רוט איטח: וכן חשבנו על יצירת ממשקים רחבים יותר, מעבר לתחום של התמודדות עם חירום או אובדנות, לשאר התחומים, כדי לראות איך באמת אנחנו הופכים את הטיפול הפסיכולוגי לפחות סטיגמטי.

קרן רוט איטח: את זה נקדם בפגישה עם צה"ל.

קרן רוט איטח: זה על שולחן העבודה של שפ"י.

רם שפע: כרגע צריך לציין בהליכים של צו ראשון וכו' שאתה עובר טיפול פסיכולוגי?

קרן רוט איטח: עד כמה שאני יודעת כן, ועד כמה שאני יודעת הצבא פתוח לדבר הזה.

קרן רוט איטח: זה פחות סטיגמטי ממה שהיה בעבר.

קרן רוט איטח: זה מהמעט שאני יודעת, גם בתפקידי הקודם כמנהלת בית ספר תיכון.

קרן רוט איטח: כמובן שזה משפיע על שירותים ומסלולים מסויימים שדורשים אולי עמידה יותר בלחץ נפשי.

קרן רוט איטח: אבל בהחלט הצבא מעודד את הצעירים לשתף בתהליכים פסיכולוגיים ורואה בזה דווקא נקודה של כוח ולא נקודה של חולשה.

רם שפע: כן, אבל מצד שני יש אלמנטים מתנגשים במה שציינת פה.

רם שפע: אני מבין מה שאמרת, אבל בסוף אם אותו מועמד לשירות בטחון בכיתה ט' או י' או יא' יתחיל לשאול את עצמו שאלות.

רם שפע: לדוגמא ההורים שלו התגרשו והוא רוצה ללכת לטיפול.

רם שפע: נשמע כמו דבר חשוב, טוב, חיובי, טריוויאלי.

רם שפע: אם הוא חושש שזה עלול לפגוע לו בשירות הצבאי זה נראה לי כמו משהו שאנחנו חייבים לתת לו מענה הרבה יותר טוב.

רם שפע: זה פשוט מצב אבסורדי.

רם שפע: וזה בטוח נכון, הרי אם האחיין שלי עכשיו הולך לצו ראשון, והוא מבין שהוא צריך לציין אם הוא היה או לא היה בטיפול פסיכולוגי, והוא ישאל את עצמו שאלות על זה, אני לא חושב שזו מציאות שאנחנו יכולים לקבל אותה.

רם שפע: גם אם יש בזה ערך, אפשר למצוא את זה בעוד דרכים.

קרן רוט איטח: אני לגמרי מסכימה איתך.

קרן רוט איטח: אני חושבת שזה קיים, אנחנו כן מעודדים בני נוער, בוודאי בגילאים האלה, לפנות לטיפול, ואנחנו גם מסבירים שזה לא אמור לפגוע בשירות הצבאי.

קרן רוט איטח: אנחנו ניקח את מסקנות הוועדה, וכמו שאמרתי נעשה צעד אחד קדימה וכן נקיים פגישה של שפ"י עם גורמי בריאות הנפש בצבא, ונראה איך אנחנו מנגישים את המידע הזה למלש"בים.

רם שפע: זה חשוב לנו מאוד.

רם שפע: אני לא חושב שהנגשת המידע זאת המטרה היחידה פה, אלא המטרה היא גם לשאול האם זה נכון שזה ממשיך להיות.

רם שפע: כלומר האם צריך להמשיך לשאול את זה בשאלון.

רם שפע: יכול להיות שזה צריך לעלות בשיחה, אני מציע לבוא עוד יותר פתוחים לדיון הזה, עם גורמים ממשרד הבטחון שאמונים על זה, אצלך, עם שפ"י.

רם שפע: זה חשוב לנו מאוד קרן.

רם שפע: אני סומך עליך אישית שהנושאים שאת אומרת שתטפלי בהם מטופלים.

רם שפע: באמת אני רוצה להתעדכן, אני חושב שזה עיוות ששווה לתת לו מענה.

רם שפע: אני גם אגיד, זה יושב עליי מנקודה,

קרן רוט איטח: אני רק רוצה לומר לך מניסיון אישי, דווקא עם הבן שלי, שלא היתה שום בעיה.

רם שפע: אני רציתי להגיד, מהמקום האישי שלי גם, אני עבדתי כמה שנים פה בירושלים, בתוך בתי הספר, עם עמותת אחריי, ומה לעשות, יש קורלציה די גבוהה בין אוכלוסיות יותר מוחלשות, עם כל מיני אתגרים שהם חווים בחיים שלהם, ושאלות של צורך במענה פסיכולוגי, למוטיבציה לגיוס.

רם שפע: וזה כאילו עוד טריגר שיכול להחליש מוטיבציות.

רם שפע: גם ככה אני מזכיר שאנחנו נמצאים באתגר גדול של מוטיבציה.

רם שפע: אז נראה לי שהדבר הזה לפחות צריך לקבל מענה יותר טוב.

רם שפע: ביקשנו ממשרד הרווחה נתונים רשמיים ותוצאות של מחקר הערכה לצעירים במצב סיכון שמעידים על מצוקות נפשיות, דכאון, חרדה, שימוש בסמים, שמהווים חסם ופוגעים בתחומים שונים של החיים.

רם שפע: לא קיבלנו מענה ממשרד הרווחה על זה.

רם שפע: הילה אז התייחסה לזה.

רם שפע: ומשרד הבריאות לא קיבלנו עדיין את הדו"ח של שנת 2021 על כמות הפניות לחדר מיון בצל מצוקות נפשיות, מגיל שמונה עשרה ומעלה.

פאולה רושקה: פניתי בבקשה אצלנו, אגף מידע שאוסף את הנתונים מכלל חדרי המיון, מקבל אותם ומרכז אותם.

פאולה רושקה: אבל עדיין היו מספר בתי חולים שלא העבירו את הנתונים.

פאולה רושקה: ברגע שזה יהיה, אני אעביר לכם את הכל.

פאולה רושקה: אני מקווה תוך שבוע שבועיים.

רם שפע: תודה רבה.

רם שפע: אני מבין שיש תוצאות של מחקר והערכה שמשרד הרווחה עושים.

רם שפע: יש לכם נתונים מהמחקר הזה?

אהרון שבי: כן, בעיקרו של דבר אנחנו באופן קבוע עושים איסוף של נתונים, אפרופו צעירים, אחת לשנה, והנתונים האלה הועברו בהקשר הזה.

אהרון שבי: השאלה מה בדיוק החלק שחסר, מעבר למחקרים אחרים שנעשים.

רם שפע: במידה ויש מידע שלא הגיע אלינו, נעשה בדיקה בצורה יותר מקיפה.

רם שפע: דיברנו אז על כל מה שקשור למצבים נפשיים של אוכלוסיית צעירים קצת יותר בוגרת.

רם שפע: גם צעירים, גם סטודנטים.

רם שפע: יש כמה מאות אלפים כאלה.

רם שפע: ואני מבין שענו במל"ג-ות"ת שקיים מענה כזה.

רם שפע: אבל אני יודע להגיד שהוא רחוק רחוק מלספק.

רם שפע: זה גם משהו שקשור למוסדות האקדמיים.

רם שפע: רשות הצעירים אולי יכולה לעזור לספק מענים דרך מרכזי הצעירים ברשויות.

רם שפע: הרשויות המקומיות יכולות לתת מענים.

רם שפע: אבל זה ברור שברגע שאתה יוצא מהמסגרת הבית ספרית, ומסיים את השירות הצבאי או הלאומי, המענים הם מאוד מאוד דלים.

רם שפע: כמדינה, כמסגרת.

רם שפע: וגם התשובות שקיבלנו, טוב שענו לנו, אבל בעיניי המצב עוד רחוק מלהיות טוב.

רם שפע: אותם צעירים שמוצאים את עצמם מתמכרים, בין אם זה להימורים, או לקנביס או לכל סם אחר, או שיש להם מצבים אחרים נפשיים שהם צריכים עזרה, ואנחנו יודעים שזה הולך וגואה לצערנו.

רם שפע: המערכת לא יודעת לתת מענה מספיק טוב.

רם שפע: ואם סטודנטים צריכים לחכות חודשים למענה שהמוסד נותן להם אז המצב שלנו חייב להשתפר בנושא הזה.

רם שפע: דיברנו המון על כל מה שקורה בתוך מערכת החינוך.

רם שפע: על כל מה שנוגע למצבים הנפשיים.

רם שפע: זה מבחינתי נושא שלם, ואולי הכי חשוב פה.

רם שפע: אני עדיין חושב שהמענים שקיימים כיום הם נקודתיים מידיי, והם בכל מיני ציונים ספציפיים של ימים.

רם שפע: בכל מה שנוגע גם ליכולת להכשיר את המורים בצורה יותר טובה, להתמודד עם המצוקות הנפשיות.

רם שפע: וגם על המוסדות להכשרת מורים, שיכולים לעסוק בזה בצורה הרבה יותר טובה.

רם שפע: זה לא קשור למשרד החינוך, אלא קשור למסגרת היותר רחבה.

רם שפע: כדי שכל מורה שנכנס לתוך המערכת יבין שחלק ניכר מהאתגרים שהוא מתמודד איתם, וגם ככה למורים קשה והם מתמודדים עם מצוקות, יהיה היכולת שלו לתת קשב ומענים למצוקות נפשיות, וקצת פחות צורך בציונים והישגים לימודיים, שזה בדרך כלל רק מייצר עוד ועוד לחץ, ואני לא בטוח שהתרומה של זה והתמורה של זה היא מספיק חשובה כדי להמשיך ולאתגר אותם.

רם שפע: אני אומר את זה כאמירה כללית, זו לא ביקורת ספציפית.

רם שפע: באופן כללי אני חושב שמשרד החינוך צריך לעשות עוד ועוד מהלכים כדי להרחיב את הטיפול.

קרן רוט איטח: קודם כל אחת התכניות המרכזיות שהשנה המרכז שם לנגד עיניו בנושא של למידה רגשית חברתית, כשכל הרעיון הוא באמת, לנוכח המציאות הקיימת, זה לשים את ההיבטים הרגשיים על סדר היום, בכל הרבדים.

קרן רוט איטח: גם של הצוותים החינוכיים, גם של ההורים וגם של התלמידים.

קרן רוט איטח: יש גם שיתופי פעולה עם המוסדות להכשרת מורים, כדי להכשיר אותם גם במסגרת הלמידה לתוך השיח ולתוך המענים הרגשיים חברתיים.

קרן רוט איטח: פעם אחת נסתכל על הצוותים החינוכיים כסובייקטים, ולא רק ככאלה שמעבירים מסרים לילדים, אלא שנייה מה קורה אצלם מבחינה רגשית, מה קורה אצלם ביכולת שלהם באתגרים שגם הם מתמודדים איתם בחיים האישיים שלהם, ופעם שנייה זה מתוך המקום שהוא גם מסוגל להכיל את הילדים.

קרן רוט איטח: אז נאמר שהמשרד באמת במקום אחר בנושא הזה, מהבחינה המערכתית, מעבר ליוזמה מקומית.

קרן רוט איטח: זו תנועה שהיא מתקדמת, ייקח לה זמן, אבל זה המקום שלנו במשרד, ואת זה צריך להפנים.

קרן רוט איטח: זה מקום שנותן להיבטים הרגשיים, שלא היה בעבר.

אהרון שבי: אני רוצה להוסיף בהקשר של צעירים, במובן הזה, אפרופו אי קבלת טיפול, בסופו של דבר יש איזה פיצול מבחינת משרד הרווחה בין בני נוער ובין צעירים.

אהרון שבי: נכון להיום כאלפיים שלוש מאות צעירים מטופלים באופן ייעודי במערכות השונות, סביב בעיקר קנביס ואלכוהול, והמספרים כמובן רחבים יותר, אבל לא ניתן לציין שאין איזו שהיא עבודה בהקשר של האוכלוסייה הזאת, כולל המערכות הייעודיות החוץ ביתיות שממש נותנות מיקוד לאוכלוסיה של צעירים.

אהרון שבי: יש דרך, אבל אם נשים את זה על משהו יותר מאוזן מהבחינה הזאת שניתן מענה ייעודי.

אהרון שבי: מענה נפרד ניתן לבני נוער.

אהרון שבי: זו כבר סוגיה אחרת עד גיל שמונה עשרה, כולל שבעים וארבע יחידות ספציפיות שנותנות את המענה הזה.

אהרון שבי: שוב, המספרים, כמו שאני אומר הם עדיין גדולים יותר בנושא הזה,

רם שפע: יש ירידה בעלייה או יש ירידה במספרים?

אהרון שבי: בסופו של דבר המספרים יציבים.

אהרון שבי: אני אומר שישנה אוכלוסיה נוספת של בני נוער ושל צעירים שלא מקבלת את הטיפול ברגע זה.

אהרון שבי: אבל עדיין יש איזה שהוא בסיס שאיתו אפשר לעבוד.

אהרון שבי: הרחבת המערכת הטיפולית הייעודית לאוכלוסיה של בני נוער, נקודה אחת, וצעירים נקודה אחרת, יכולה אולי לקרב אוכלוסיות נוספות לטיפול.

אהרון שבי: אבל אנחנו לא פועלים בחלל ריק.

אהרון שבי: לציין שאין מענים במובן הזה, זה לא נכון.

רם שפע: לא שמעת אותי ולא תשמע אותי אומר שאין מענים, אלא רק שצריך לחזק אותם.

רם שפע: אני אשמח לשמוע את המשרד לבטחון פנים, את רב פקד אילן מלכא, בבקשה.

אילן מלכה: בוקר טוב, רציתי להתייחס קודם כל לנושא של משככי כאבים, שדובר עליו קודם.

אילן מלכה: קודם כל בעקבות הדיון שנערך כאן בכנסת אני התחברתי לד"ר רוני ברקוביץ ממשרד הבריאות, ואנחנו עשינו ביחד שיתוף זום שרוני ניהל את הדיון הזה בזום עם בתי מרקחת, ונציגים מקופות החולים, ויחד איתי כנציג המשטרה, על מנת לראות מאיפה זולגים משככי הכאבים האלה לשוק.

אילן מלכה: ולכן גם עודדתי כן לפנות וכן להגיש תלונות.

אילן מלכה: ואני אפילו שמח לבשר שבמהלך הדיון אני מקבל מייל שהוגשה תלונה בנושא מסויים, ואנחנו מטפלים.

אילן מלכה: כבר יש מודעות בקרב הקב"טים בקופות החולים ובתי המרקחת וכו', וזה עושה את שלו.

אילן מלכה: אז קודם כל אני מודה למשרד הבריאות על היוזמה, ולד"ר רוני ברקוביץ, שהוא ניהל את זה, וזה חשוב מאוד.

אילן מלכה: במקביל ביקשתי מרוני שישלח לי את אותה מצגת שהוא הציג כאן בכנסת בנושא משככי כאבים, ואנחנו העברנו את המצגת לנציגים שלנו בחוליית המניעה וההסברה.

אילן מלכה: קודם חברת הכנסת ענבר בזק ציינה את החשיבות של מניעה והסברה.

אילן מלכה: ולכן אנחנו, כמו שציינתי בדיון הקודם, נערכים ליציאה לקיץ.

אילן מלכה: ואנחנו שילבנו את נושא משככי הכאבים במצגת הארצית לבני נוער בנושא סמים.

אילן מלכה: כך שגם בני הנוער יקבלו את האינפורמציה ואת הסיכונים בנושא של פנטה וכל מיני דברים נוספים שקיימים, כדי שחלילה לא יתפתו להשתמש בדברים האלה.

אילן מלכה: אני חושב שזה דבר מאוד מאוד חשוב.

אילן מלכה: זה צמח בעקבות הדיון הזה כאן בכנסת.

אילן מלכה: אז תודה רבה.

רם שפע: מצויין.

רם שפע: נקווה שנצמיח פה עוד תהליכים.

אילן מלכה: בנושא אכיפה אנחנו גם פועלים, אני כרגע לא יכול לפרט, אבל זה הגביר לנו מודעות.

רם שפע: תסביר, אתה לא צריך לפרט במספרים, אבל מה, אוכפים יותר?

אילן מלכה: אנחנו בעקבות הדיון, ובעקבות החשיפה, בעקבות ההבנה שקיימים משככי כאבים ונמכרים גם לקטינים, יתכן מאוד, אנחנו פועלים כדי לחשוף את הדברים האלה.

אילן מלכה: ואני חושב שזו תולדה מהדיונים כאן, זה הגביר אצלי ובמחלקת הנוער את המודעות בנושא הזה, וכמו שאמרתי גם בפן המניעתי אנחנו פועלים וגם בפן האכיפתי.

רם שפע: אני אגיד בהזדמנות זו אילן, לקראת סוף המושב, ברוח טובה, שמכיוון שכמה פעמים היה לי קשה לקבל את התגובות הרשמיות של המשטרה, ככה איזו הקראה מדף של הנתונים, באמת עכשיו, אני אומר ברצינות שאני שמח מאוד לשמוע שגם יש דברים שהוועדה מעוררת ואתם מבינים שיש, באמת, נקודות אפלות או חשוכות שלא הספקתם לראות, ואתם נותנים להן מענה יותר טוב.

רם שפע: אז יישר כוח.

רם שפע: זו היתה מחמאה, ואני שומר לעצמי את הזכות לפעם הבאה לנזוף שוב.

רם שפע: אנחנו נעבור עכשיו לסיגל שפיץ טולדנו מהנהגת ההורים הארצית.

רם שפע: אני שמח מאוד לתת לך זכות דיבור פה.

סיגל טולדנו: בוקר טוב, אני רוצה לברך את המהות של הישיבה הזאת, כפי שאמרת בהתחלה.

סיגל טולדנו: זה בדיוק מה שאנחנו מרגישים.

סיגל טולדנו: אנחנו נפגשים בהנהגת ההורים הארצית עם כל כך הרבה גורמים, ועדות כנסת וכו', מדברים מדברים, ובסוף אנחנו לא רואים את התוצאות.

סיגל טולדנו: אז באמת אני מברכת על הוועדה הזאת, והלוואי שזה יעשה כאן שינוי.

סיגל טולדנו: אני רוצה להגיד כמה דברים באופן כללי.

אלון טל: אני רק רוצה לציין שיש לי ועדת משנה קטנה, ואנחנו נעשה בדיוק את אותו הדבר, כי למדנו מחבר כנסת יותר מנוסה.

אלון טל: תודה.

סיגל טולדנו: אני לא אתייחס לעניין ספציפי שקשור להתמכרות כזו או אחרת, כי במבחן המציאות בסוף אנחנו באמת רואים את התוצאות בילדים שלנו, של כולנו.

סיגל טולדנו: מכורים בדרך כזו או אחרת, או למסכים, או לאוכל, או לסמים, או לאלכוהול.

סיגל טולדנו: ולצערנו אנחנו לא רואים את הגרפים שבעצם מביאים אותנו למקום טוב יותר.

סיגל טולדנו: מסיבה אולי מאוד פשוטה, אני מתחברת רגע לדברים שאמרה חברת הכנסת בזק בהתחלה.

סיגל טולדנו: היא דיברה על תחושה שאין פיקוח בשטח.

סיגל טולדנו: אנחנו יודעים להגיד את זה היום בוודאות.

סיגל טולדנו: אנחנו בשיחות קבועות עם משרד החינוך.

סיגל טולדנו: אנחנו מדברים על זה.

סיגל טולדנו: אין פיקוח.

סיגל טולדנו: יש תכניות מהממות, יש מלא מוטיבציה.

סיגל טולדנו: יש אנשים נהדרים במשרד היום.

סיגל טולדנו: באמת.

סיגל טולדנו: גם בשפ"י, גם המנכ"לית החדשה, גם השרה.

סיגל טולדנו: בסוף השטח בוער.

סיגל טולדנו: אנחנו ההורים רואים את התוצאות שלנו על בשרנו, על הילדים שלנו.

סיגל טולדנו: הרבה מאוד פרסומים על אלימות וכו', דו"חות של עלם, הכל עולה, האלכוהול, הסמים וכו', אבל בסוף אין ניהול של הנתונים.

סיגל טולדנו: ובאמת השאלה היא האם יש כאן איזו שהיא מדיניות לא לנהל את הנתונים.

סיגל טולדנו: כי אנחנו רואים את זה בהרבה מאוד ועדות כנסת, וגם בדו"חות של מבקר המדינה, או האם באמת יש כאן איזה חוסר יעילות, ואז זה פתיר ועניין של טכנולוגיה, אנשי ניהול חדשים וכו'.

סיגל טולדנו: בסוף, אין לנו נתונים.

סיגל טולדנו: אנחנו לא יודעים נכון להיום האם יש סיכוי שאיזו שהיא תכנית שלא תעלה פה, הכי יפה שיש, תייצר שיפור במציאות, שזה מה שאנחנו רוצים לראות.

סיגל טולדנו: ואני באמת מקווה שמהוועדה הזאת תצא קריאה לתכנית משמעותית.

סיגל טולדנו: אנחנו אגב פנינו לראש הממשלה, שכמובן לא התייחס אלינו, כי נושא האלימות במדינה וההתמכרויות לא מספיק חשוב.

רם שפע: אני בטוח שזה חשוב לו, אבל הוא עושה עוד כמה דברים.

סיגל טולדנו: כנראה לא מספיק.

סיגל טולדנו: לא קיבלנו אפילו יחס.

סיגל טולדנו: אני חושבת שנציגי ההורים, אנחנו מדברים על ארבעה, חמישה מיליון הורים במדינה.

סיגל טולדנו: אני חושבת שהיינו צריכים לקבל מענה.

סיגל טולדנו: אנחנו הצענו שיהיה גוף מתכלל, אנחנו יודעים וחושבים ובטוחים שמשרד החינוך לבדו לא יכול לפתור את כל בעיות ההתמכרות.

סיגל טולדנו: אולי זה יהיה המשרד לבטחון פנים, אולי זה יהיה משרד הרווחה, אולי זה יהיה כולם ביחד.

סיגל טולדנו: צריך איזה שהוא גוף מתכלל, שיכין תכנית.

סיגל טולדנו: זה מה שאנחנו היינו רוצים לראות.

סיגל טולדנו: תכנית מקיפה של החינוך הפורמלי, פלוס הבלתי פורמלי, שבסוף יש מדדים, שכולנו יכולים למדוד ולראות, כמו שקיפות בחינוך, שתהיה שקיפות בנושאים האלו.

סיגל טולדנו: ורק לסיום, אנחנו רוצים לראות את הדבר הזה קורה מגיל הגן.

סיגל טולדנו: יש איזה שהוא זילות של הגיל הרך.

סיגל טולדנו: גם בדיקות המיצב של משרד החינוך מתחילות, כפי שאתה יודע וכולם יודעים, מכיתה ד או ה' ומעלה, לכאורה בגלל חוסר יכולת לתשאל ילדים קטנים.

סיגל טולדנו: חייבים לבחון את הנושאים האלה כבר בגיל הגן, ולראות את הילד הקטן, שההתמכרות מתחילה כבר אז.

סיגל טולדנו: הילדים בגיל הגן היום מכורים למסכים, מכורים לאוכל.

סיגל טולדנו: יש אלימות.

סיגל טולדנו: נכון, זה שונה, זה אחרת, אבל חייבים להתחיל בגיל הגן.

סיגל טולדנו: ומילה אחרונה, אם משרד החינוך החליט שהוא לא יכול לעמוד במטלה הזו, כי אין כוח אדם ואין מורים ואין הכשרות וכו', ורוצים שההורים יהיו חלק, אי אפשר רק להזמין אותנו להגיע להרצאות, שזה מהמם ההרצאות שעושים עכשיו במשרד החינוך.

סיגל טולדנו: ועדיין, אנחנו הצענו, זה נראה עכשיו איזה חלום רחוק, בואו, שמדינת ישראל תממן הכשרות להורים, כמו שהיא מממנת הכשרות לאנשי חינוך וצוותים אחרים.

סיגל טולדנו: על חשבון שעות עבודה, כל ההורים יחוייבו, כמו שיהיה מדריך להורים, יהיו הכשרות להורים שהם מחוייבים ללמוד על התמכרויות, מה זה אומר, איך מטפלים, איך מונעים וכו'.

סיגל טולדנו: אנחנו מאוד נשמח לזה.

סיגל טולדנו: והלוואי ומכאן תצא הבשורה.

סיגל טולדנו: תודה רבה.

רם שפע: תודה רבה.

רם שפע: קודם כל לגבי מה שאמרת על ראש הממשלה, אני מסכים מאוד לצורך, בטח שלנו כממשלה, לענות ולהתייחס להורים.

רם שפע: את מכירה אותי לא מהיום.

רם שפע: באמת יש פה הרבה מאוד נושאים שחשובים לנו, ודאי אתם צריכים לקבל עליהם מענה.

רם שפע: אני לא יודע אם מחר בבוקר המדינה יכולה לקחת את כל ההורים ולהתחיל להכשיר אותם ולתת מידע באופן פרונטלי.

רם שפע: אבל בהחלט יש הרבה כלים שחסרים להורים.

רם שפע: ואפשר לשפר באופן משמעותי את המענים.

רם שפע: אנחנו נדבר על זה גם בדיון הבא.

רם שפע: אני עובר לנושא הבא, יש לנו מעברים חדים היום בדיון.

רם שפע: עשינו פה דיון משמעותי וחזק על סמי האונס.

רם שפע: על כל המשמעויות שלהם, על המקור.

רם שפע: וגם עשינו אחרי זה סיור משמעותי בהלל יפה וראינו את המענים, גם שבתי החולים נותנים, אבל גם אז היו לנו שיחות משמעותיות עם המשטרה, על המענים הראשונים שאותן נשים במרבית המקרים מקבלות, מה קורה שם, האם יש הכשרה או אין הכשרה.

רם שפע: אז אני רוצה בהקשר הזה להתחיל עם משרד הבריאות.

רם שפע: ביקשנו אז לבדוק אם קיים איזה שהוא נוהל.

רם שפע: נוהל לאיזה מענים, בין אם זה בחדרים האקוטים, או לאורך כל רצף המענה, מכיוון שהזמן בדרך כלל מאוד מאוד קצר, האם יש איזה שהוא נוהל שנותן מענה.

רם שפע: והדבר השני שדיברנו עליו זה אותו מכשיר ייחודי שקיים באיטליה, ואליו אנחנו שולחים, סליחה שאני מדבר על נושאים שלא כולם עמוק בתוכם, אותו מכשיר באיטליה שיודע לבדוק, בסערות, האם יש שם שאריות של סם אונס, כן או לא, כמה חודשים אחר כך.

רם שפע: וזה בעצם מענה שאנחנו לא מצליחים לתת אותו בצורה מיטבית.

רם שפע: אז אולי נתחיל במשרד הבריאות בנושא הזה, ואם יש למישהו מה להוסיף, אני מאוד אשמח.

פאולה רושקה: רוני ברקוביץ לא פה.

פאולה רושקה: הוא מארגן את כל הנושא הזה.

פאולה רושקה: אני גם שותפה, אבל הנושא הזה הוא מאוד חשוב.

פאולה רושקה: יש נוהל.

פאולה רושקה: אני אבקש מהאחראית לזה להעביר לכם, כדי שתדעו שקיים.

רם שפע: נוהל חדש מהתקופה האחרונה?

רם שפע: כי לא היה נוהל בזמנו, בדיון פה, אני זוכר היטב את השיחה הזאת.

פאולה רושקה: זה נוהל שעבר כל מיני שיפורים.

פאולה רושקה: אני מקווה שכבר פרסמו.

פאולה רושקה: אני אבדוק את זה.

פאולה רושקה: עבדנו על זה מאוד קשה, ואני מקווה שזה כבר תקין להעביר לכם.

פאולה רושקה: דבר שני לגבי המכשיר באמת לא היו דיונים, לפחות ממה שידוע לי, לא התקיימו דיונים על זה, כי זה צריך פה באמת מעבדה, שתיקח את זה על עצמה, כמו מעבדה בתל השומר, להכשיר אנשים, להביא את המכשיר.

פאולה רושקה: לצערי לא שידוע לי.

פאולה רושקה: חבל שרוני לא פה, אולי הוא יודע יותר טוב ממני על הנושא.

פאולה רושקה: אני רוצה לבדוק ולתת לכם תשובה.

רם שפע: זה נכון שד"ר ברקוביץ הוא זה שאמון על זה, וגם הוא זה שהיה פה בעצמו פיזית והתייחס לנושא הזה.

רם שפע: אנחנו מאוד נשמח לקבל את הנוהל.

רם שפע: אני חושב שהנוהל הזה תכליתו לעשות סדר במענים, גם הבריאותיים, וודאי הנפשיים שניתנים לאותן נשים שמגיעות בשעות הראשונות לפעמים, עם מצוקה אדירה.

רם שפע: ובאמת מתפקידנו לוודא שהטיפול הוא הכי הולם שאפשר, בכל האספקטים בעצם.

רם שפע: דיברנו פה בזמנו, אני זוכר שהלובי למלחמה באלימות מינית פה דיבר על זה, והמרכזים, בקיצור כולנו התעסקנו, גם מול משרד המשפטים, בכל מה שנוגע לאפשרות לעשות שינוי בהתייחסות הפלילית.

רם שפע: אבל אני לא חושב שיש פה מישהו ממשרד המשפטים, זה גם נושא.

רם שפע: נעזוב את זה לשלב הזה.

רם שפע: נעבור לנושא הכמעט אחרון באותו סבב עכשיו, בכל מה שקשור להתמכרויות להימורים.

רם שפע: היה לנו על זה דיון רק בשבוע שעבר, וגם דיונים לפני זה במהלך המושב האחרון.

רם שפע: אני מבין, ב-2018 היתה ועדה בין משרדית, שהיו בה כל מיני מסקנות.

רם שפע: וככל שאני מבין, יש פה כמה טענות שההמלצות בעצם לא יושמו.

רם שפע: גם בכל מה שקשור לקמפיין גדול, ולא תלוי בגופי ההימורים, להעלאת המודעות לתופעות ההתמכרות להימורים.

רם שפע: אני מזכיר לכם, אמרתי כבר כמה פעמים את דעתי על המימון של מפעל הפיס, ועל כל המעורבות.

רם שפע: יש פה עוד כמה סוגיות, אבל בגלל שאתם בקיאים בזה, אז אני אשמח לשמוע, איזה מסקנות לא יושמו, ומה עושים כדי ליישם אותן.

אהרון שבי: נקודת המוצא של מי שריכז את הוועדה הבין משרדית היה משרד האוצר.

אהרון שבי: בהשתתפות משרד הרווחה, משרד הבריאות, משרד המשפטים.

אהרון שבי: בנקודה מסויימת, כאשר כבר היו מסקנות, החלק הבא היה החלק האופרטיבי, גם החלק התקציבי.

אהרון שבי: כל הזמן נשאלת השאלה מדוע לא יושמו המסקנות.

אהרון שבי: אנחנו לשם לא הגענו.

אהרון שבי: המשרדים, כולל משרד האוצר, היה צריך לציין ולהגדיר מהם היעדים התקציביים שמאפשרים בעצם את כל הפעולה הזאת.

אהרון שבי: אז זאת נקודת המוצא.

אהרון שבי: מהנקודה הזו לא היתה תזוזה.

אהרון שבי: והשאלה החוזרת, מדוע לא היתה תזוזה, נוגעת לחלק הזה.

אהרון שבי: המשאבים שהיו צריכים להינתן, מבחינת משרד האוצר והמשרדים הרלוונטיים, לא ניתנו בהקשר הזה, וזה נמצא כאן, וממתין בעצם לצעד הבא.

אהרון שבי: כשזה יקרה אני מתאר לעצמי שאפשר יהיה ליישם ולהתקדם קדימה במובן הזה.

רם שפע: כל המסקנות האלה תלויות בכסף?

אהרון שבי: כן.

אהרון שבי: בעקרון מכיוון שהעבודה המשותפת היתה עבודה טובה, ושמה את ההגדרות שנדרשות לפעולה המשותפת הבין משרדית.

אהרון שבי: וקדימה לכך, עם התבוננות קדימה, כולל אופרציה של מרכזים משותפים שאמורים לתת מענה, סקרים, וכל הקטע הזה.

אהרון שבי: שם זה נעצר.

אהרון שבי: ומשם לא היתה איזו שהיא תזוזה.

אהרון שבי: צריך פשוט לתת איזה שהוא בסיס.

רם שפע: יש מישהו ממשרד אחר שיש לו התייחסות אחרת לזה?

רם שפע: משרד הבריאות, פאולה, גם מבחינת

רם שפע: כם הכל היה שם תלוי בתקציבים?

רם שפע: אני לא מכיר את כל ההמלצות, אבל הרבה פעמים יש המלצות שאפשר לקדם בלי תקציב.

פאולה רושקה: זה הרבה יותר מתקציבים, אבל דובר על זה שיקומו לפחות שני מרכזים הוליסטיים שיטפלו באותו מתחם גם בחלק המשפטי, גם בחלק המשפחתי, גם בחלק הפיננסי, וגם בחלק הטיפולי.

פאולה רושקה: כל זה לא קם, כי לא היו באמת תקציבים כדי להקים סוג זה של מרכז, שהיה נותן מענה לכל החלקים.

פאולה רושקה: אנחנו במשרד הבריאות מנסים לקדם את הטיפול הרפואי גם, שנלווה לטיפול הסוציאלי ופסיכולוגי לבעיית ההתמכרות.

פאולה רושקה: ועכשיו גם בדיונים שהיו מול הקופות אנחנו מנסים גם לארגן הכשרה בנושא טיפול בהימורים, שזה נושא שעוד לא ארגנו הכשרות ספציפיות לזה, להבדיל ממשרד הרווחה, שכבר כמה שנים מדריך את הצוותים שלהם בתחום.

פאולה רושקה: עד עכשיו הטיפול היה מרוכז במשרד הרווחה, אנחנו מנסים ליצור שיתופי פעולה ולהוסיף את הטיפולים שחסרים לבעיה הזאת.

פאולה רושקה: זה בשלב זה.

פאולה רושקה: בהעדר תקציבים נוספים.

אהרון שבי: אני רוצה להוסיף בהשלמה למה שציינה פאולה, שבעיקרו של דבר הטיפול באנשים שמכורים להימורים קיים כבר שנים רבות.

אהרון שבי: נקודת המוצא, הבעיה שקיימת מבחינתנו כמערכת שנותנת טיפול פסיכו-סוציאלי, שהטיפול ניתן במרכזים משולבים, עם אוכלוסיה שמכורה לחומרים.

אהרון שבי: וכאן יש סיפור, בהקשר הזה של האם האוכלוסיה מגיעה, האם היא מוכנה לקבל את הטיפול המשולב.

אהרון שבי: זאת אוכלוסיה שיש לה מאפיינים של התמכרות, אבל גם דגשים נוספים.

אהרון שבי: עכשיו תראו, למרות הביקורת שקיימת, שאפשר להבין אותה, על הפיס במובן הזה, וכעת יש גם איזה שהוא תהליך נוסף שנעשה דרך האפוטרופוס ומרכזים נוספים לטיפול במהמרים, עדיין צריך לזכור שבשורה האחרונה, יש אוכלוסיה שמגיעה למרכזים האלה.

אהרון שבי: במובן הזה אנחנו מלווים את התהליכים שנעשים שם.

אהרון שבי: זאת אומרת צריך לראות את זה קצת באופן רחב יותר, כאיזה שהוא מענה.

אהרון שבי: כאשר ייושמו ההמלצות של הוועדה הבין משרדית אנחנו נגיע למצב שאנחנו ניקח את הפיקוד המלא בעבודה בין משרדית משותפת במרכזים האלה.

אהרון שבי: ואני חושב שאפשר יהיה להתקדם קדימה, ולעשות איזו שהיא עבודה.

אהרון שבי: במובן הזה, מבחינת משרד הרווחה, שבע מאות חמישים איש מקבלים טיפול בשנה.

אהרון שבי: זה מספרים נמוכים בנושא ההימורים, והדרך ארוכה בהקשר הזה.

אהרון שבי: אבל צריך לומר, אנחנו נמצאים באיזה שהוא אמצע של תהליך, שאני מקווה שיושלם כשיושלמו המסקנות של הוועדה הבין-משרדית.

חגית בוני-נח: רציתי עוד משהו מהנושאים שגם עלה בדיון הוועדה.

חגית בוני-נח: זה היה הצורך לחשוב על אבטחת הכנסה עבור המכורים להימורים ולמשפחותיהם.

חגית בוני-נח: כי הם בעצם הרבה פעמים במצב כלכלי מאוד רעוע.

חגית בוני-נח: ובעצם לא הצלחנו לצרף את ביטוח לאומי לדיונים האלה ולקבל אישור על כך.

חגית בוני-נח: שזו גם עוד בעיה.

חגית בוני-נח: כי זו התמכרות לא קלה, לפעמים אפילו יותר קשה מחלק מההתמכרויות להימורים.

אהרון שבי: נכון, ובכל זאת, רק לציין, עד כמה שזה נשמע מוזר, אבל לגבי המכורים להימורים שרוצים להשתלב בקהילות טיפוליות, בהקשר הזה דרך תקציבי הפיס ניתן לכל אחד מהמטופלים הללו בקהילה טיפולית מילגה בגודל אבטחת הכנסה בכדי שיוכל להשתלב.

אהרון שבי: אז משהו בכל זאת יצא מתוך התהליך הזה.

אהרון שבי: אבל אין ספק שצריך להבנות את הסוגיה הזאת של אבטחת הכנסה.

חגית בוני-נח: אני רציתי רק להוסיף שעיקר ההתמקדות באמת זה בטיפול, מה שאנחנו שומעים כאן, וכבר חברת הכנסת אמרה שמאוד חשוב הנושא של מניעה.

חגית בוני-נח: גם מניעה ומיזעור נזקים זה משהו שנעדר מהנושא של הימורים.

חגית בוני-נח: אפשר להגיד שעוד עושים בנושא של סמים, ועוד עושים בנושא של אלכוהול.

חגית בוני-נח: הנושא של הימורים אנחנו כמעט לא רואים את זה, וזו נקודה למחשבה שצריך לעשות אותה.

חגית בוני-נח: תודה.

חגי ברוש: אני רוצה להגיד שני דברים.

חגי ברוש: אחד, ואני כמובן מוקיר ומעריך את כל המאמצים של שבי ופאולה מול הפיס.

חגי ברוש: התמכרות זאת התמכרות.

חגי ברוש: הייתי שמח אם היה הנושא הזה, גם של התמכרויות התנהגותיות, אני מדבר על הרמה המתכללת הלאומית, אם היתה רשות ממשלתית מסודרת, שבאמת עושה את התיכלול הרלוונטי.

חגי ברוש: כמו שציינה חגית, זה המון מניעה.

חגי ברוש: יש פה המון עבודה עם משטרה, בני נוער, ורווחה, ובריאות.

חגי ברוש: זה לא משהו שנוחת לפתחו של משרד אחד ויחיד, אלא דרושה פה גם מערכת מתכללת.

חגי ברוש: במדינות ארצות הברית שני אחוז מההכנסות מהימורים של הגורמים השונים שמפעילים את המסגרות האלה, לדוגמא מווגאס, במקומות אחרים, עוברים לטובת מימון של תכניות מניעה, טיפול ושיקום.

חגי ברוש: הפיס זאת מערכת גדולה, משמעותית, אנחנו לא צריכים להתחנן כחברה, לטעמי במישור הערכי, שהם יעזרו.

חגי ברוש: זה כרגע מה שקורה.

חגי ברוש: הם מוציאים איזה קול קורא, מיליון שמונה מאות אלף שקל, באמת, ביחס להכנסות של הפיס, אנחנו כקהילה מקבלים בחזרה באופן יחסי לטיפול בתופעה הספציפית מעט מאוד כסף.

חגי ברוש: הייתי מציע שאולי תוביל פה איזה שהוא מהלך, אל מול הפיס, לשנות במשהו את העניין הזה.

חגי ברוש: או שאחוז אחד לדוגמא, משהו שיוגדר בחוק.

חגי ברוש: אבל שהתופעה של ההימורים, שבזמן הקורונה אנחנו יודעים שהיא גדלה בצורה בלתי רגילה, אתה רואה את זה בדו"חות של עלם, בדו"חות של גופים אחרים, אוטוטו יוסי הראל-פיש יפרסם גם מחקר שהוא עשה על תקופת הקורונה, גם שם אנחנו רואים את זה.

חגי ברוש: היה גידול מאוד משמעותי בשימוש בהימורים בקרב בני נוער, שלפעמים זה יכול גם להפיל משפחה, דברים הזויים.

חגי ברוש: והיכולות שלנו לתת מענה, של מניעה, טיפול, שיקום, בסוף כמעט ולא קיימים כי אין לנו תקציב לזה.

חגי ברוש: אני חושב שהגיע הזמן שהנושא הזה יטופל באיזו שהיא דרך, כך שחלק, באמת אחוז או שניים מההכנסות של מפעל הפיס יופנה לטובת הטיפול בתופעה של ההימורים.

חגי ברוש: זה קיים במדינות מפותחות, אין שום סיבה שבישראל זה לא יתקיים גם כן.

רם שפע: תודה רבה חגי.

רם שפע: צודק, באמת העלית נקודה טובה.

רם שפע: ואנחנו רשמנו את זה לעצמנו, ויכול להיות שנצלול לנושא הזה מעט יותר לעומק.

רם שפע: למרות שיחסית כבר נתנו לו התייחסות.

רם שפע: אנחנו סיימנו את הנושאים.

רם שפע: כמו שראיתם לא צללנו לכל אחד מהם מאוד לעומק.

רם שפע: אני רוצה לסכם את הדיון.

רון לב: שלום לכולם, אנחנו מסכימים מאוד בנושא של המניעה, שזה הדבר העיקרי שצריך לדחוף, כי זה הרבה יותר קל והרבה יותר יעיל למנוע מאשר לטפל, ראינו כמה זה קשה לטפל בהתמכרויות.

רון לב: אז באמת להשקיע בזה.

רון לב: אחד הדברים שיכולים להביא את הרשויות להשקיע יותר כסף ומאמץ זה הנושא של לדעת את הנזקים וכמה זה קורה.

רון לב: סטטיסטיקות היום חסרות, וכולם יודעים את זה.

רון לב: במיוחד, לא עלינו, מה שקרה לבן שלנו, שנפטר ממנת יתר, ושכתוב בתעודת הפתירה שלו מוות מוחי, זה רק סממן, אין בעצם שום סטטיסטיקה שאומרת כמה בשנה מתים כתוצאה מהתמכרויות, ואפילו יותר פרטני, כמו שאמרנו מנת יתר, או התאבדות כתוצאה מסמים ודברים כאלה.

רון לב: יש מאות רבות מאוד, והיום אין את הסטטיסטיקה.

רון לב: זה יותר לתאונות דרכים והרבה דברים אחרים שמשקיעים בהם מיליונים כדי למנוע.

רון לב: אז זה מוכרחים, וזה אפשר.

רון לב: הרשויות צריכות לתת את הנהלים הנכונים.

רון לב: יש את זה בהרבה ארצות.

רון לב: ולהביא סטטיסטיקות.

רון לב: דבר כזה בטוח יעזור לקבל משאבים.

אילי לב: גם זה ישקף לנו את המצב החמור שיש בעניין של ההתמכרויות, המוות שזה גורם לכל כך הרבה משפחות שמתמודדות עם זה.

אילי לב: זה לדעתי הדבר הראשון שצריך לעשות אותו.

אילי לב: לעבוד לפי סטטיסטיקות.

אילי לב: אם אין לנו סטטיסטיקה, ואנחנו לא יודעים מה ההשלכות הקשות, אז אנחנו גם לא יכולים להתייחס לזה בצורה הנכונה.

אילי לב: הדבר השני, כמה שיותר הסברה.

אילי לב: אין הסברה.

אילי לב: אני לא רואה שום קמפיין, שום כלום, בעניין שמסביר מה סמים יכולים לגרום.

אילי לב: מה עושות משפחות שנתקלות בסיטואציה.

רם שפע: כמו שראיתם גם פה, לצערי, אחד המשאבים החסרים זה כסף ממשרד האוצר לאותם קמפיינים שכבר הוחלט שצריך לעשות אותם.

רם שפע: אני לא מצדיק את זה חלילה.

רם שפע: אני רק אומר, אחת הבעיות זה שם.

רם שפע: ואנחנו לא מוותרים.

אילי לב: אני חושבת שזה צריך להיות דיון בפני עצמו, כל הנושא של המודעות, ומניעה.

אילי לב: כי אם לא נעשה מניעה, אנחנו נוציא את הכספים האלה פי עשר יותר.

אילי לב: אז חבל.

אילי לב: אני חושבת שזה צריך להיות דיון בפני עצמו.

רם שפע: מקבל, רשמנו לעצמנו.

רם שפע: גם המניעה וגם הנושא של המעקב הוא לוקה מאוד מאוד בחסר.

רם שפע: בבקשה עדי נעמת, המועצה לשלום הילד.

עדי נעמת: אני קודם כל רוצה להודות לאדוני על העיסוק במצבי סיכון של בני ובנות נוער, וקידום תכניות עבודה למענם.

עדי נעמת: אנחנו היינו פה בדיונים השונים, הרחבנו בפירוט על מצבי הסיכון שהתרבו בעקבות הקורונה, אני באמת לא אחזור על הדברים.

עדי נעמת: אבל כן בלט שהמצב זועק לקידום פתרונות עכשיוויים, שיתנו מענה לנוער.

עדי נעמת: ורק בשבוע שעבר, כשקיימנו את המפגש של פרלמנט הנוער, עם עשרות בני ובנות נוער, בו אדוני לקח חלק, אחת מבנות הנוער העלתה שאלה שהיא מייצגת בעינינו את הקול של בני הנוער, שמוצף פעם אחר פעם במפגשים.

עדי נעמת: והיא שאלה האם מבוגרים מספיק מכירים את הזירה של בני הנוער כדי להושיט יד.

עדי נעמת: והשאלה הזאת בעינינו היא המפתח להגעה לבני ובנות הנוער.

עדי נעמת: הנוער צמא לסיוע ועזרה מאנשים משמעותיים בסביבתם, ובשביל זה גם ההורים, כמו שנאמר פה, אנשי מקצוע, חינוך וטיפול, צריכים לקבל כלים מתאימים, וכרגע צריכים להתרכז בפתרונות, במעשים הכרחיים.

עדי נעמת: זה מאוד חשוב, וגם אמרתי את זה בפעם הקודמת, שהתכניות שנכתבו יתכתבו עם ההתפתחות הטכנולוגית, עם הזירות שבני ובנות הנוער מתמודדים, עם תחומי העניין שלהם, הצרכים, ושתכניות לא ייבנו מלמעלה, אלא יחד איתם.

עדי נעמת: ובמשפט אחרון אני אגיד שאנחנו לקראת סיום הליך היוועצות עם בני ובנות הנוער.

עדי נעמת: אנחנו נשמח להעביר לוועדה את התוצרים בנושא השלכות הקורונה על בני ובנות נוער, וגם בנושאים השונים.

עדי נעמת: תודה רבה.

רם שפע: תודה רבה.

רם שפע: אנחנו נמשיך להתייעץ אתכם ונשמח מאוד לקבל את סיכום תהליך ההיוועצות, ולהתבסס גם על המסקנות של בני הנוער.

אילן מלכה: רציתי להתייחס קודם כל לחגית, שדיברה על נושא מניעה והסברה.

אילן מלכה: ואני לגמרי מסכים.

אילן מלכה: בדיון הקודם שהיה בשבוע שעבר בנושא הימורים הזכרתי שמשטרת ישראל הרימה את הכפפה, ושילבה את נושא ההימורים במצגת יציאה לקיץ, בקרב בני הנוער, כדי שיבינו את הסיכונים, לא רק של אלכוהול וסמים, אלא גם הימורים.

אילן מלכה: בנושא מה ששאלת רם לגבי התייחסות לבקשות שהגיעו אלינו, למשרד לבטחון פנים, אז הוועדה ביקשה לקבל את תוצאות הפיילוט שקיימנו בנושא של לקוח סמוי, בשנת 2021-2022, כי התחלנו ממש בסוף 2020.

אילן מלכה: ואנחנו מכינים את זה, וגם את המסמך שדיברתי עליו, מכתב של חוליית המחקר שלנו בנושא התמכרות להימורים, ומה קורה עם זירת הנוער.

אילן מלכה: והמסמך הזה כבר הוכן, באמצעות הלשכה אצלנו, לשכת מפכ"ל, הוא יגיע אליכם, ואנחנו גם נעביר בהמשך את המענה.

אילן מלכה: אני צריך להעביר את המענה שלי לגבי הפיילוט, אז רציתי גם להגיד שהתייחסנו לכל מה שביקשתם.

אילן מלכה: תודה רבה.

רם שפע: מוערך.

רם שפע: תודה רבה.

רם שפע: תודה גדולה, אני מאוד שמח שקיימנו את זה.

רם שפע: אני מזכיר את מה שאמרתי כבר כמה פעמים, אנחנו צללנו רק לחלק מהסוגיות.

רם שפע: יש עוד דברים שלא נגענו בהם, וגם בכל מה שנגענו זה היה רק מלמעלה, במעטפת לראות מה טופל ומה לא טופל.

רם שפע: יש פה כמה התחייבויות.

רם שפע: אתם מכירים אותנו, רשמנו לפנינו את כל מה שאמרתם שתשלחו לנו בשבועות הקרובים.

רם שפע: וגם את ההצעה לחלק מהדיונים שבאמת עוד לא מספיק התמקדנו בהם.

רם שפע: למרות שאנחנו תיכף עושים עוד דיון, זו הזדמנות בשבילי להגיד תודה פה לצוות של הוועדה.

רם שפע: גם לך, בת שבע, במיוחד, כמנהלת הוועדה, וליעל.

רם שפע: עבדתן קשה גם ספציפית על הדיון הזה, בלרדוף ולסכם ולקרוא את הפרוטוקולים, ולהבין כל מילה.

רם שפע: לי יש כל מיני שטויות בראש שאני רוצה שיקרו, אבל אז, הרבה בזכותכן, זה בסוף קורה.

רם שפע: אז באמת גם פה, לפרוטוקול, ובעיקר מהותית להודות.

רם שפע: וגם לכם, כל החבר'ה פה, שחלקכם קבועים, והפרצופים שלכם עוזרים לי גם תוך כדי להבין במה להתמקד ובמה לא.

רם שפע: אז תודה רבה.

רם שפע: אנחנו נתכנס פה באחת עשרה וחצי לדון על מצבם של המורים הצעירים, ובכלל מעמד המורה.

רם שפע: ממש עוד עשר דקות.

רם שפע: תודה רבה, אני נועל את הישיבה.